Ri Jesús can xerubanalaꞌ wi qꞌuiy milagros chiquiwech ri winek.
Pero ma riqꞌui wi riꞌ riyeꞌ ma xquinimaj ta.
Y quecꞌariꞌ xbanatej,
ruma cꞌo cꞌa chi nibanatej na ri rutzꞌiban ca ri profeta Isaías ri xkꞌalajsan ri ruchꞌabel ri Dios ojer ca.
Riyaꞌ rutzꞌiban cꞌa ca:
Ajaf,
ri achꞌabel ri xkatzijoj chique ri winek,
¿la can cꞌo cami jun ri xniman?
¿Cꞌo cami cꞌa jun ri xkꞌax yan chuwech,
ruma xutzꞌet ri awuchukꞌaꞌ?
Queriꞌ nubij ri rutzꞌiban ca ri Isaías.
Re winek reꞌ can ma yecowin ta niquinimaj,
ruma chupan ri rutzꞌiban ca ri Isaías nubij chukaꞌ:
Can banon cꞌa chique riyeꞌ chi ma yetzuꞌun ta y cowirnek ri cánima;
riche (rixin) chi ma niquitzꞌet ta ri nicꞌut chiquiwech,
ma nika ta ka pa tak cánima,
y ma nitzolin ta pe quicꞌuꞌx riche (rixin) chi riyin nchojmirisaj ri quicꞌaslen,
nichaꞌ ri Ajaf.
Queriꞌ ri tzꞌibatal ca ruma ri Isaías.
Ri profeta Isaías,
ri achi ri xkꞌalajsan ri ruchꞌabel ri Dios ojer ca,
xubij quereꞌ tek xutzꞌet yan cꞌa rukꞌij rucꞌojlen ri Ajaf Jesús,
y chrij cꞌa Riyaꞌ chꞌonak wi ca.
Pero ma riqꞌui wi riꞌ,
ye qꞌuiy chique ri achiꞌaꞌ ri pa moc (comon) yekꞌato tzij chiquicojol ri israelitas ri xeniman riche (rixin) ri Jesús.
Xa yacꞌa chi ma xquikꞌalajsaj ta quiꞌ,
ruma niquixibij quiꞌ chiquiwech ri fariseos,
chi man xa queꞌokotex pe chupan ri jay ri kas nicꞌut wi ri ruchꞌabel ri Dios.
Queriꞌ xquiben,
ruma riyeꞌ más nika chiquiwech ri quikꞌij ri niyaꞌox (nyaꞌ) cuma ri winek,
que chuwech ri quikꞌij ri niyaꞌox (nyaꞌ) ruma ri Dios.
Y ri Jesús riqꞌui cꞌa ruchukꞌaꞌ xchꞌo y xubij:
Ri niniman cꞌa wuche (wixin) riyin,
ma xu (xe) ta cꞌa riyin ri yirunimaj,
xa can nunimaj cꞌa ri Dios ri yin takayon pe.
Ri nitzꞌeto wuche (wixin),
can nutzꞌet cꞌa chukaꞌ ri Dios ri yin takayon pe.
Ruma yin cꞌa riyin ri Sakil ri xipe chuwech re ruwachꞌulef riche (rixin) chi achique cꞌa ri xtiniman wuche (wixin),
ma xticꞌojeꞌ ta ca chupan jun kꞌekumlaj cꞌaslen.
Y ri winek ri nracꞌaxaj ri nuchꞌabel y xa ma nuyec ta pa ránima y ma nuben ta ri nracꞌaxaj;
ma yin ta cꞌa riyin ri xquikꞌato tzij pa ruwiꞌ.
Ruma riyin xipe chuwech re ruwachꞌulef,
ma riche (rixin) ta chi nkꞌet tzij pa quiwiꞌ ri winek.
Riyin xipe riche (rixin) chi yencol ri winek.
Ri netzelan cꞌa wuche (wixin) y ma nucꞌul ta ri nuchꞌabel pa ránima,
pa ruqꞌuisbel kꞌij can xtikꞌat na cꞌa tzij pa ruwiꞌ.
Ri xtikꞌato tzij pa ruwiꞌ can ya ri chꞌabel ri xenkꞌalajsaj.
Ruma ri chꞌabel ri xenkꞌalajsaj chiwech,
can ya cꞌa ri Nataꞌ ri biyon pe chuwe,
y xa ma yin ta riyin yibin.
Can ya cꞌa Riyaꞌ ri yin takayon pe y rubin cꞌa pe chuwe achique chi chꞌabel ri nonbij y nonkꞌalajsaj chiwe.
Y can wetaman cꞌa chi ri rubin pe ri Nataꞌ Dios chuwe,
can nuyaꞌ wi cꞌa cꞌaslen riche (rixin) xtibe kꞌij xtibe sek.
Rumariꞌ re chꞌabel re nonbij cꞌa chiwe,
can achiꞌel ri rubin pe ri Nataꞌ chuwe riyin,
can queriꞌ rubixic xonbanaꞌ chiwe riyix.